**Livraria Lello**, *Lello & Irmão* հրատարակչության գրախանութը Պորտուում։ Տեղակայված է նեոմանուելինո ոճի օրիգինալ շենքում։ Պորտուգալիայի՝ ներկայում գործող ամենահին գրախանութներից մեկն է, որն իր ոչ սովորական ինտերիերի համար տարբեր հրատարակությունների կողմից (մասնավորապես՝ The Guardian, Süddeutsche Zeitung և Lonely Planet) բազմիցս ներառվել է աշխարհի ամենագեղեցիկ գրախանութների ցանկերում։

Ժողովրդականություն է վայելում Հարրի Փոթերին նվիրված գրքերի երկրպագուների շրջանում, քանի որ բազմիցս այնտեղ է այցելել Ջոան Ռոուլինգը Պորտուում որպես անգլերենի ուսուցիչ աշխատելու շրջանում, ինչպես նաև գրախանութը հավանաբար ծառայել է որպես նախատիպ կախարդական գրքերի «Ֆլորիշ և Բլոտս» գրախանութի համար։

Պատմություն
-----------

Գրախանութը հիմնադրվել է ֆրանսիացի Էռնեստ Շարդրոնի կողմից 1869 թվականին *«Livraria Internacional de Ernesto Chardron»* անունով և սկաբում տեղակայված է եղել *Rua dos Clérigos* փողոցում։ 1894 թվականին այն դարձել է Լելլո եղբայրների սեփականությունը, որոնք հարուստ բուրժուաներ էին Սանտա Մարտա դի Պենագիանից, և որոնք ինժեներ Ֆրանսիսկո Խավիեր Էստևեսին պատվիրել են կառուցել նոր շենք *Rua das Carmelitas* փողոցում, որտեղ Livraria Lello գրախանութը հանդիսավոր բացվել է 1906 թվականի հունվարի 13-ին և գործում է մինչ օրս։

1981 թվականի դեկտեմբերի 14-ին Պորտուգալիայի մշակույթի նախարարությանն առաջարկվել է գրախանութը ներառել մշակույթի հուշարձանների ցանկում։ Այդ գործընթացն ավարտվել է 2013 թվականի սեպտեմբերի 20-ին, երբ Livraria Lello գրախանութը ճանաչվել է հանրային նշանակության հուշարձան (պորտ.՝ Monumento de Interesse Público)։

Ճարտարապետություն
-----------------

Գրախանութը կղմինդրյա տանիքով երկհարկանի շենք է։

Ճակատամասը կառուցված է նեոմանուլինոյի ոճով՝ մոդեռնի տարրերով։ Արվեստն ու Գիտությունը մարմնավորող երկու քանդակներն ստեղծվել են պրոֆեսոր Ժոզե Բիլմանի կողմից։ Մուտքի վերևի *«Լելլո & Եղբայր»* (պորտ.՝ «Lello & Irmão») գրությունն արված է գոթական մեծ տառերով։

Ինտերիերում, որտեղ առկա են արտ-դեկոյի տարրեր, գերիշխում է երկատված սանդուղքը, որը առաջին հարկը միացնում է երկրորդում տեղակայված պատկերասրահի հետ։ Առաստաղի կենտրոնում 8x3,5 մ չափերով ապակենկար է սեփականատերերի միացագրով ու նրանց կարգախոսով՝ *«Պատիվն աշխատանքում է»* (լատին․՝ «Decus in Labore»)։ Առաստաղի դեկորատիվ տարրերն արվել են ներկած սվաղով, որով ձևացվել է փորագրազարդ փայտ։

Շենքում դեռևս պահպանվում են այն ռելսերն ու փայտե սայլակը, որոնք երբևէ օգտագործվել են գրքերը դարակների միջև տեղափոխելու համար։

Պատկերասրահ
-----------

* 
* 
* 
* 
*

Ծանոթագրություններ
------------------

1. ↑  «Top shelves». The Guardian. 11.01.2008.
2. ↑  «Die schönsten Buchhandlungen Europas – Wo Bücher knurren». Süddeutsche Zeitung. 19.08.2010.
3. ↑  «The world's greatest bookshops». Lonely Planet. 16.06.2012. Արխիվացված է օրիգինալից 2015 թ․ օգոստոսի 14-ին. Վերցված է 2018 թ․ օգոստոսի 3-ին.
4. ↑  Did J.K. Rowling Write Harry Potter in Porto? — portugalist.com
5. ↑  On the Harry Potter trail in Portugal -- Rowling's inspiration Արխիվացված 2018-06-27 Wayback Machine — Agence France-Presse (29.07.2016)
6. ↑  Sereno, Isabel (1995), SIPA (ed.), *Livraria Lello & Irmão (IPA.00003972/PT011312150119)* (Portuguese), SIPA – Sistema de Informação para o Património Arquitectónico`{{citation}}`: CS1 սպաս․ չճանաչված լեզու (link)
7. ↑  Livraria Lello e Irmão — Direção-Geral do Património Cultural

Արտաքին հղումներ
----------------

* Պաշտոնական կայք
* 3D-էքսկուրսիա գրախանութում Արխիվացված 2018-07-26 Wayback Machine